อนุทิน แนะหน่วยงานราชการ ประกาศคนในสังกัดงดเดินทางไปประเทศกลุ่มเสี่ยงโรค COVID-19 วอนสายการบิน บริษัททัวร์ อย่าออกโปรไฟไหม้
อนุทิน แนะหน่วยงานราชการ ประกาศคนในสังกัดงดเดินทางไปประเทศกลุ่มเสี่ยงโรค COVID-19 วอนสายการบิน บริษัททัวร์ อย่าออกโปรไฟไหม้ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า กระทรวงสาธารณสุข ได้ออกประกาศห้ามบุคลากรของกระทรวงสาธารณสุขทั้งหมดงดเดินทางไปประเทศกลุ่มเสี่ยงโรค COVID-19 หากไม่มีเหตุจำเป็น แม้ขณะนี้ไทยจะยังคุมการระบาดในวงจำกัดไม่ให้เข้าสู่ระยะ 3 ได้ และยังไม่พบ Super spreader หรือผู้ป่วยที่สามารถแพร่โรคได้ในวงกว้าง แต่เพื่อให้เป็นตัวอย่างแก่หน่วยงานต่างๆ ในมาตรการป้องกันการแพร่ระบาดของโรคจากภายนอกประเทศ พร้อมขอความร่วมมือหน่วยงานราชการต่างๆ เลื่อนประชุม สัมมนา ดูงาน หรือแม้แต่อนุญาตลาไปเที่ยวประเทศกลุ่มเสี่ยงทั้งหมด และหากเอกชนจะร่วมมือด้วยก็จะเป็นเรื่องที่น่ายินดี ทั้งนี้ยังขอวิงวอนไปยังสายการบิน และบริษัทนำเที่ยว อย่าออกโปรโมชั่นลดราคาเพื่อการเดินทางไปประเทศที่มีการระบาด แม้ปัจจุบันจะมีการออกประกันโรคนี้แต่เความเสียหายระยะยาวทั้งต่อตนเอง ครอบครัว และสังคม มูลค่าสูงกว่าวงเงินประกันมากด้านนายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวขอประชาชนร่วมมือกันป้องกันตัวเองจากโรค COVID-19 ด้วยการไม่ละเลยการปฏิบัติตัวตามคำแนะนำของกระทรวงสาธารณสุข อย่าเห็นแก่โปรถูกจนลืมป้องกันความเสี่ยง ทั้งนี้ ปัจจุบันประเทศที่ไทยประกาศเป็นกลุ่มเสี่ยงเฝ้าระวังแล้ว ได้แก่ ประเทศจีน ซึ่งรวมถึง ฮ่องกง มาเก๊า ไต้หวัน สิงคโปร์ ญี่ปุ่น เกาหลีใต้ อิตาลี อิหร่าน และกำลังจับตาพิเศษสหรัฐอเมริกา ที่พบผู้ป่วยเพิ่มขึ้นต่อเนื่อง